SMERNICA KOMISIE 2004/115/ES
z 15. decembra 2004,
ktorou sa mení a dopĺňa smernica Rady 90/642/EHS, pokiaľ ide o maximálne úrovne rezíduí niektorých pesticídov v nej stanovené
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/642/EHS z 27. novembra 1990 o stanovení maximálnych úrovní rezíduí pesticídov v a na niektorých produktoch rastlinného pôvodu vrátane ovocia a zeleniny (1), najmä na jej článok 7,
so zreteľom na smernicu Rady 91/414/EHS z 15. júla 1991 o uvádzaní produktov na ochranu rastlín na trh (2), najmä na jej článok 4 ods. 1 písm. f),
keďže:
(1)
V súlade so smernicou 91/414/EHS je povoľovanie produktov na ochranu rastlín používaných u špecifických plodín úlohou členských štátov. Je nutné, aby takéto povolenie bolo založené na zhodnotení účinkov na zdravie ľudí a zvierat a životné prostredie. Medzi prvky, ktoré je potrebné vziať do úvahy pri týchto hodnoteniach, patria vystavenie pracovníkov a nezúčastnených osôb účinkom produktov a dosah na zemské, vodné a vzdušné prostredie, ako aj dosah na ľudí a zvieratá prostredníctvom spotreby rezíduí na ošetrených plodinách.
(2)
Maximálne úrovne rezíduí (MÚR) vyjadrujú použitie minimálneho množstva pesticídov na dosiahnutie účinnej ochrany rastlín, ktoré sú aplikované takým spôsobom, že množstvo rezíduí je najnižšie dosiahnuteľné množstvo a je toxikologicky prijateľné, hlavne v zmysle odhadovaného množstva prijatej potravy.
(3)
MÚR sú určené pri nižšom limite analytického stanovenia, keď povolené použitie produktov na ochranu rastlín nemá za následok zistiteľnú úroveň rezíduí pesticídov v alebo na potravinovom výrobku alebo keď neexistuje povolené použitie, alebo keď použitie povolené členskými štátmi nebolo podložené potrebnými údajmi, alebo keď použitie v tretích krajinách majúce za následok rezíduá v alebo na potravinových výrobkoch, ktoré môžu vstúpiť do obehu na trhu Spoločenstva, nebolo podložené týmito potrebnými údajmi.
(4)
Je nutné dôsledne sledovať MÚR pre pesticídy. MÚR sa môžu zmeniť tak, aby sa zohľadnili nové použitia, nové informácie a údaje.
(5)
Komisii boli oznámené informácie o nových alebo zmenených použitiach niektorých pesticídov zahrnuté v smernici 90/642/EHS.
(6)
Celoživotné vystavenie spotrebiteľov týmto pesticídom prostredníctvom potravinových výrobkov, ktoré môžu obsahovať rezíduá týchto pesticídov, bolo posúdené a zhodnotené v súlade s postupmi a metódami, ktoré sa používajú v Spoločenstve, zohľadňujúc smernicu, ktorú zverejnila Svetová zdravotnícka organizácia (3). Bolo vypočítané, že príslušné MÚR zabezpečia, že nebude prekročená prijateľná denná dávka.
(7)
Vo vhodných prípadoch bolo posúdené a zhodnotené kritické vystavenie spotrebiteľov týmto pesticídom prostredníctvom každého z potravinových výrobkov, ktoré môžu obsahovať rezíduá týchto pesticídov v súlade s postupmi a metódami, ktoré sa v súčasnosti používajú v Európskom spoločenstve, zohľadňujúc smernicu, ktorú zverejnila Svetová zdravotnícka organizácia. Boli zohľadnené stanoviská Vedeckého výboru pre rastliny, hlavne rady a odporúčania v oblasti ochrany spotrebiteľov potravinových výrobkov ošetrených pesticídmi.
(8)
Preto je vhodné stanoviť nové maximálne úrovne rezíduí týchto pesticídov.
(9)
Preto je potrebné podľa tohto zmeniť a doplniť smernicu 90/642/EHS.
(10)
Stanovenie alebo úprava komunitárnej úrovne dočasných MÚR nebráni členským štátom stanoviť dočasné MÚR pre príslušné látky v súlade s článkom 4 ods. 1 písm. f) smernice 91/414/EHS a jej prílohou VI. Doba štyroch rokov sa považuje za dostatočnú na povolenie ďalšieho používania príslušných aktívnych látok. Potom sa dočasné MÚR stanú definitívnymi.
(11)
Opatrenia uvedené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Maximálne úrovne rezíduí pesticídov pre methomyl, thiodicarb, mycklobutanil, skupinu maneb, fenpropimorph, metalaxyl, metalaxyl-m, penconazole, iprovalicarb, azoxystrobin a fenhexamid v prílohe II smernice 90/642/EHS sa nahradzujú úrovňami uvedenými v prílohe tejto smernice.
Článok 2
1. Členské štáty prijmú a zverejnia najneskôr do 22. júna 2005 zákony, nariadenia a správne opatrenia, ktoré sú nevyhnutné na dosiahnutie súladu s touto smernicou. Bezodkladne informujú Komisiu o znení týchto opatrení spolu s tabuľkou, ktorá uvádza, ako sa ustanovenia tejto smernice zhodujú s prijatými ustanoveniami.
Členské štáty začnú uplatňovať tieto opatrenia od 23. júna 2005.
Po prijatí týchto opatrení členskými štátmi, tieto musia obsahovať odkaz na túto smernicu alebo musia byť opatrené takýmto odkazom pri ich úradnom zverejnení. Členské štáty stanovia, ako má byť odkaz uvedený.
2. Členské štáty oznámia Komisii znenie hlavných ustanovení vnútroštátnych zákonov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je adresovaná členských štátom.
V Bruseli 15. decembra 2004